Komitee sê OB-ondersoek sal nie ontspoor wordAdv. Busisiwe Mkhwebane. (Foto: Phill Magakoe/AFP) Die parlement se art. 194-komitee wat belas is met die proses oor die moontlike verwydering van adv. Busisiwe Mkhwebane as Openbare Beskermer, sê sy ondersoek sal nie ontspoor of vertraag word nie. Die komitee het verder ooreengekom dat dit binne die reëls van die Nasionale Vergadering funksioneer en sal poog om die mandaat wat aan hom gegee is, na te kom. Dit volg nadat adv. Dali Mpofu, namens Mkhwebane, aangevoer het dat hy nie dink die komitee sal sy werk teen einde September 2022 kan voltooi nie, gegewe die wye omvang van die ondersoek. “As hierdie proses regverdig gaan wees en alles dek, sal dit nie in September klaar wees nie. Die omvang is groot,” het Mpofu gesê en bygevoeg dat sommige hofsake waarby Mkhwebane betrokke was tot vier jaar lank geduur het. Van die komitee se lede het dit egter as ’n moontlike vertragingstaktiek beskou om die proses tot die einde van Mkhwebane se ampstermyn te laat sloer. Adv. Mpofu het aanstoot hieroor geneem en gesê dit is vals en sonder enige bewyse. Hy het verder aangedui hy sal aanvoer dat pogings deur Mkhwebane aangewend is om met Johann van Loggerenberg, ’n getuie en voormalige werknemer van die Suid-Afrikaanse Inkomstediens (SAID), kontak te maak tydens haar ondersoek na ’n sogenaamde geheime eenheid binne die SAID, maar dat Mkhwebane ingelig is dat hy nie gevind kon word nie. Van Loggerenberg het die afgelope twee dae voor die komitee getuig en aangevoer dat Mkhwebane ’n bevinding oor die klagte teen hom gemaak het sonder om enigsins ’n reaksie van hom te versoek. “Die Openbare Beskermer (OB) maak bevindings wat jou én ander mense regstreeks raak, sonder om jou ooit te roep om getuienis af te lê.” Van Loggerenberg is daarvan beskuldig dat hy betrokke was by die sogenaamde onderduimse ondersoekeenheid binne die SAID wat verskeie hoëprofielmense ondersoek het. Mkhwebane het ’n ondersoek na die eenheid van stapel gestuur nadat ’n klag by haar kantoor ingedien is. Ivan Pillay, nog ’n voormalige hoë van die SAID, sal Vrydag getuig. Die komitee is vasbeslote om sy werk teen einde September af te handel.